Eyvind Vesselbo (V), 2006-11-09:
Dette lovforslag indeholder forslag til en ny miljøgodkendelsesordning for husdyrbrug med udgangspunkt i et ønske om skærpede miljøkrav, udvikling af ny teknologi, færre lugtgener, bedre kontrol, større ensartethed og færre administrative byrder, så det er ikke lidt, vi lægger op til her.
Lovforslaget betyder, at alle husdyrbrug over 75 dyreenheder fremover skal miljøgodkendes i forbindelse med etablering, udvidelse eller ændring, som medfører forøget forurening.
De eksisterende krav fra miljøbeskyttelsesloven og planloven foreslås samlet i én miljøgodkendelse.
Det vil sige, at myndighedsstrukturen forenkles, så der nu kun vil være én førsteinstans, kommunen, og én klageinstans, Miljøklagenævnet.
Hvis man kender det tidligere system, vil man kunne se, at det her er en væsentlig forbedring og forenkling.
Det vil samtidig betyde, at sagsbehandlingstiden vil blive bragt væsentligt ned, i forhold til hvad situationen er i dag, hvor man kan vente meget, meget lang tid på at få sin sag godkendt.
Der er med det fremsatte lovforslag nu gjort op med miljøreguleringen af husdyrbrug på en måde, der sikrer en samlet regulering af den enkelte husdyrproduktion, i modsætning til i dag, hvor kun dele af den enkelte produktion reguleres afhængig af en vurdering af merbelastningen fra det enkelte projekt.
Den hidtidige regulering har båret præg af uensartede og uigennemskuelige vurderinger i amterne, lange sagsbehandlingstider og komplekse sagsgange og klagesystemer, som hverken den enkelte landmand, den enkelte borger eller den enkelte myndighed har kunnet være tjent med.
Samtidig er der lagt stor vægt på at bevare det høje beskyttelsesniveau, som amterne har lagt for både sårbare vand- og naturområder, og endelig er det ønsket at sikre en gennemgribende forenkling af den nuværende regulering.
Med de krav, der stilles til husdyrproduktion i loven, vil udviklingen af miljøteknologien blive fremmet, hvilket også er en væsentlig hensigt med lovforslaget.
Som det fremgår af lovbemærkningerne, tager lovforslaget ikke forskud på eventuelt ændrede målsætninger for vand og natur ifølge miljømålsloven, men vil, indtil disse foreligger, videreføre amternes nuværende beskyttelsesniveau.
De nye miljøgodkendelser vil efter 2009 bidrage til at gennemføre vand- og naturplanerne.
På ammoniakområdet er der dog med lovforslaget tale om væsentlige stramninger med indførelse af et generelt reduktionskrav på 15 pct. i 2007, 20 pct. i 2008 og i forbindelse med indførelse af det bedste staldsystem ved alle udvidelser, nyetableringer og ændringer af husdyrbrug over 75 dyreenheder.
Udgangspunktet er endvidere, at kravet skal hæves til mindst 25 pct. i 2009.
Også på lugtområdet er der med den nye ordning tale om en mærkbar stramning i forhold til i dag.
Ved høringen af lovforslaget er der kommet oplysninger frem, som har givet anledning til justeringer af det tidligere fremsatte forslag.
For det første er det sikret, at den såkaldte overgangsordning bliver mere smidig; mest muligt af landmandens og amtets forarbejde, f.eks. ved VVM-sager, skal kunne genanvendes i kommunens behandling af sagerne efter de nye regler.
For det andet udvides de grønne organisationers adgang til at klage over afgørelser efter loven, ved at lokale afdelinger af landsdækkende organisationer får klageret.
For det tredje er der igangsat et arbejde vedrørende afstandskrav for frilandsgrise pr. 1. januar 2007.
Det sker ved at medtage alle de typer risikoarealer, som amterne har omfattet af særlige restriktioner under det nye beskyttelsesniveau.
Med alle disse meget positive tiltag på det her lovområde kan Venstre anbefale denne lov, og vi glæder os til at samarbejde om lovforslaget i udvalget.